钦定古今图书集成/理学汇编/学行典/第061卷 > 读书续录 > 《治心吟》前人
## 钦定古今图书集成/理学汇编/学行典/第061卷 > 读书续录 > 《治心吟》前人

“心亲于身，身亲于人。”不能治心，焉能治身？不能治身，
焉能治人。

《北史苏绰传》：“绰仕周，拜大行台左丞，参典机密。自是
宠遇日隆，得尽其智能，条奏施行。其一先修心，其次
又在理身。凡人君之身者，乃百姓之表，一国之的也。
表不正不可求直影；的不明不可责射中。今君身不
能自理，而望理百姓，是犹曲表而求直影也；君行不
能自修，而欲百姓修行者，是犹无的而责射中也。故”
为人君者，必心如清水，形如白玉，“躬行仁义，躬行孝
悌，躬行忠信，躬行礼让，躬行廉平，躬行俭约，然后继
之以无倦，加之以明察”，行此八者以训其人，是以其
人畏而爱之，则而象之，不待家教日见而自兴行矣。
《周》文甚重之，常置诸左右。

《文公政训》：“今人掀然有飞扬之心，以为治国平天下
如指诸掌，不知自家一个身心都安顿，未有下落，如
何说功名事业怎生治人？古时英雄豪杰不如此。张
子房不问著他，不说诸葛孔明甚么样端严。今学为
英雄之学，务为跅弛豪纵，全不点检身心。某须是事
事从心上理会起，举止动步，事事有个道理，一毫不”
然，便是欠缺了。他道理固是天下事无不当理会，只
是有先后缓急之序，须先立其本，方以次推及其馀。
《明外史张基传》：基尝书座右曰：“弗展无益身心之书，
弗吐无益身心之语，弗近无益身心之人，弗涉无益
身心之境。”吉水罗洪先录之为“四《弗翼》”云。

仰山《脞录》：吉水东川罗公侨云：“人于一日，自朝至夕，
由兴至寝，不可有一毫恶念。恶念一萌，即斩绝之，使
根株悉拔；不可一息无善念，善念一萌，即充广之，使
若泉达火然。”予谓只此二条，人能体验于心身，则心
无不存，而身无不修矣。

《汲古丛语》：“处方寸于中身”者谓之心，而不知潜天地
备万物者皆心也，是天地万物者，此心之现量也。大
其心则宇宙在吾度内，故曰：“身在心中，如水一沤。”身
者，心所现量之一物也。

《杨斛山集》：“置一砖奠食碗，置之未安之处，此心不已。
必欲既安，然后已将一个身心不会置之安稳之地。
如个无梢工之舟，漂荡于风波之上，东风来则西去，
西风来则东去，是何道理？则是置此身心不如置此
砖之敬慎也。